中國維權律師關注組

中國維權律師關注組，係一個喺2007年1月20號成立嘅香港民間組織，當時主要係由香港法律界人士同埋立法會議員組成，旨在倡導同埋維護中國維權律師同埋法律工作者嘅合法權利，例如陳光誠，高智晟等，推動中國走向公平公正嘅法治社會。佢哋嘅工作包括人權案件援助、倡議、培訓同埋教育等。

2021年，喺警方國安處多番向好多唔同嘅民間組織索取資料嘅環境下，中國維權律師關注組喺2021年9月21號宣布解散。

立場同工作 
佢哋主要關注中國法治問題，曾經喺唔同關於被告人權利嘅問題上發聲。例如，佢哋會關注官派律師問題，喺12港人案審訊期間，佢哋就曾經公開批評官派律師嘅安排，話中國多次自稱為「法治國家」，強制要求使用「官派律師」唔合法理。另外，中國係聯合國成員，有責任遵守《保護所有遭受任何形式拘留或監禁的人的原則》，而當中入面係有提及，被拘留或監禁嘅人有權接受，特別係自己家屬嘅探訪，並且有權同佢哋通信，同時佢哋亦應該獲得充分機會同外界聯絡。

不過，副主席劉慧卿曾經表示，關注組並唔係針對北京當局嘅對抗性組織，目的係改善中國人權同埋法制。

同台灣法律界合作 
中國維權律師關注組會同台灣法律界、人權界合作，包括台北律師公會、民間司法改革基金會、台灣人權促進會、台灣關懷中國人權聯盟等。例如，台北律師公會喺2008年起啟動「兩岸維權律師交流互訪計畫」，共同邀請知名中國維權律師訪台，交流中國大陸、香港、台灣兩岸三地司法改革同埋人權保護歷程；又會合辦研討會關注維權律師處境。

人權觀察
國際特赦組織
中國人權法草案
國際人權聯盟
台灣關懷中國人權聯盟
臺灣聲援中國人權律師網絡
維權運動、高智晟

中華人民共和國